Diari Oficial de la Generalitat Valenciana


Sumari del DOGV 7037, del 03-06-2013 (2013/5753)

RESOLUCIÓ de 20 de maig de 2013, de la presidenta de l'Institut Valencià d'Acció Social (IVAS), per la qual es convoquen les ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, per als mesos de juliol i agost de l'exercici 2013, dirigides a entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7037

Data del DOGV
:   03-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5753


Data del document
:   20-05-2013

Organisme emissor
:   Institut Valencià d'Acció Social

Tipus de document
:   Resolució

Correcció d'errades

 Descriptors 

:   * ajuda pública

RESOLUCIÓ de 20 de maig de 2013, de la presidenta de l'Institut Valencià d'Acció Social (IVAS), per la qual es convoquen les ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, per als mesos de juliol i agost de l'exercici 2013, dirigides a entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social. [2013/5753]
Estes ajudes econòmiques de caràcter institucional, a l'empara de l'Estatut de les Persones amb Discapacitat a la Comunitat Valenciana, se sumen a les ajudes públiques destinades a l'atenció de programes d'estades vacacionals, destinats a afavorir la integració comunitària d'este col·lectiu i proporcionar la relació amb altres persones a través dels recursos normalitzats.
Amb l'objectiu de promocionar la integració social de les persones amb discapacitat intel·lectual, l'Institut Valencià d'Acció Social (IVAS) pretén instrumentar les seues iniciatives a través de projectes que promocionen la realització d'estades vacacionals estivals per a persones amb discapacitat intel·lectual organitzades per les diferents entitats associatives d'este àmbit a la Comunitat Valenciana, facilitant la igualtat d'oportunitats, a fi d'aconseguir una autonomia personal més gran i garantir el dret de totes les persones a accedir, amb igualtat de possibilitats, a tots els àmbits de la vida pública i social.
L'adequada planificació dels recursos disponibles per a assolir els objectius enunciats, obliga a l'avaluació prèvia de les iniciatives i programes que es presenten per part de les entitats sense ànim de lucre, d'acord amb els criteris que es determinen en esta orde, a fi d'identificar i calcular les necessitats, racionalitzar els recursos disponibles i permetre una cobertura territorial a les diferents entitats.
En virtut d'això i fent ús de les facultats que em conferixen el Decret 7/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià d'Acció Social (IVAS), resolc:
Article 1. Objecte i àmbit
1. L'objecte d'esta resolució és establir el procediment de concessió i pagament de l'ajuda econòmica per a la realització, promoció i desenrotllament per entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social, de l'àmbit de la discapacitat intel·lectual de la Comunitat Valenciana, pel procediment de concurrència competitiva, de programes d'estades vacacionals realitzades en recursos vacacionals diferents dels seus centres o recursos habituals, durant els mesos de juliol i agost de 2013 per a persones amb discapacitat intel·lectual o paràlisi cerebral infantil, amb edats a partir dels 8 anys.
2. L'IVAS pretén promoure la gestió de 1.250 places d'estades vacacionals per als mesos de juliol i agost de 2013, amb la distribució següent:
- Opció A: 610 places subvencionades per a persones amb discapacitat intel·lectual lleugera o moderada.
- Opció B: 410 places subvencionades per a persones amb discapacitat intel·lectual greu o profunda i persones amb paràlisi cerebral infantil.
- Opció C: 230 places per a persones amb discapacitat intel·lectual, majors de 8 anys i menors de 18 anys.
Les opcions A i B queden reservades a persones majors de 18 anys.
En cas de no superar o de no cobrir totes les places en algunes de les opcions, es podrà compensar estes places en les altres opcions, sempre que no supere el total de 1.250 places previstes.
Article 2. Línies pressupostàries
1. L'import global màxim que es destinarà per a la concessió de les ajudes previstes en esta convocatòria serà de cinc-cents onze mil set-cents euros (511.700,00 euros) a càrrec de la línia pressupostària X1588000 dels pressupostos de l'IVAS.
2. L'import destinat a la concessió de les ajudes previstes en esta convocatòria està supeditat a la liquidació dels compromisos establits degudament acreditats en esta resolució i per les entitats.
Article 3. Beneficiaris
1. Podran acollir-se a estes ajudes les entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social, dins de l'àmbit de la Comunitat Valenciana, que organitzen estades vacacionals per a persones amb discapacitat intel·lectual i/o paràlisi cerebral infantil amb els requisits següents:
- Tindre certificat oficial de discapacitat o certificat de minusvalidesa en vigor, junt amb el dictamen tècnic facultatiu.
- Ser persona amb discapacitat intel·lectual o paràlisi cerebral infantil, sent esta la discapacitat principal.
No obstant això, amb caràcter excepcional, podrà concórrer-hi aquella persona que, tenint un altre tipus de discapacitat, estiga atesa en un centre residencial, d'atenció diürna o centre de nit d'atenció a persones amb discapacitat intel·lectual de la Conselleria de Benestar Social.
- Tindre 8 anys o més anys d'edat, dins del termini de sol·licitud.
- Residir més d'un any a la Comunitat Valenciana.
2. Les condicions per a ser beneficiari hauran de ser prèvies a la data límit del termini per a la presentació de les sol·licituds i mantindre's fins al moment de concessió de l'ajuda.
Article 4. Publicitat
Quan les entitats finançades facen publicitat, a través de qualsevol mitjà de comunicació, fullet o un altre mitjà de difusió, dels programes que han sigut objecte d'ajuda, totalment o parcialment, per mitjà de les ajudes a què es referix esta orde, faran constar que es tracta d'un programa finançat per l'IVAS i hi incorporaran, si és el cas, l'emblema oficial de l'IVAS. Així mateix, faran arribar un exemplar d'esta publicitat a l'IVAS.
Article 5. Gastos de personal
L'IVAS no assumirà, en cap cas, obligacions derivades de les relacions laborals, professionals o de col·laboració voluntària que mantinguen les entitats que perceben les ajudes recollides en esta orde, que seran exclusivament a càrrec d'estes.
Article 6. Sol·licitud de l'ajuda
6.1. Les entitats sol·licitants han d'adjuntar la documentació següent a la sol·licitud, d'acord amb el model de l'annex I d'esta resolució:
6.1.1. Documentació relativa a la personalitat jurídica del sol·licitant:
a) Estatuts vigents.
b) Certificat en vigor del Registre de Titulars d'Activitats, Centres i Servicis d'Acció Social de la Conselleria de Benestar Social de la Generalitat Valenciana.
c) Poder de representació del firmant de la sol·licitud, o acta de nomenament o apoderament.
d) En la sol·licitud d'ajuda s'omplirà la declaració responsable del sol·licitant en què s'expressa el compliment de les obligacions derivades de la Llei 38/2003, de 17 de novembre, General de Subvencions, en especial les de reintegrament de subvencions per deutes amb l'administració en el sentit que estes han sigut complides o, si és el cas, que manca d'estes, d'acord amb el que disposa l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.
e) Acreditació d'estar al corrent de les seues obligacions tributàries i davant de la Seguretat Social, per mitjà de certificació referida al moment de finalització del termini de presentació de sol·licituds. Ha de fer-se en la forma establida en l'Orde de 30 de maig de 1996, de la Conselleria d'Economia i Hisenda (DOGV 2775, 21.06.1996).
f) En el supòsit d'entitats que utilitzen personal voluntari per a les seues activitats i que adopten la forma jurídica d'associació o fundació, han d'aportar el certificat d'inscripció en el registres d'entitats de voluntariat de la Generalitat Valenciana, segons la Llei 4/2001, de 19 de juny, del Voluntariat (DOGV 4026, 21.06.2001).
Per a omplir la documentació el sol·licitant podrà:
- Autoritzar expressament l'IVAS (autorització inclosa en l'apartat de l'annex I de la sol·licitud de l'ajuda) perquè obtinga de forma directa l'acreditació, per mitjà de certificats telemàtics, que el/la sol·licitant està al corrent en el compliment de les seues obligacions tributàries amb l'Agència Estatal de l'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juny, pel qual s'aprova el reglament d'esta llei.
Si el/la sol·licitant no dóna eixa autorització, haurà de presentar original i fotocòpia de certificats positius de l'AEAT, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
En el supòsit previst en els apartats a, b i c d'este apartat, a fi d'aconseguir la simplificació administrativa, quan estos documents ja estiguen en poder de l'IVAS, sense haver patit cap modificació, l'entitat sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar en la sol·licitud i que no hagen transcorregut més de cinc anys des de la concessió de l'última ajuda concedida pel mateix concepte. En els supòsits d'impossibilitat material d'obtindre el document, l'IVAS podrà requerir al sol·licitant que el presente o bé l'acreditació per altres mitjans dels requisits a què es referix el document, sempre que es faça constar en un document firmat per l'entitat en què s'especifique quan es va facilitar eixa documentació i el nom dels usuaris que disposen dels documents, s'indique quins són eixos documents i s'especifique que estan en vigor.
6.1.2. Projecte explicatiu que comprendrà els punts següents:
a) Dades de l'entitat.
b) Objectius.
c) Formació del voluntariat.
d) Protocols d'actuació.
e) Pressupostos d'ingressos.
e.1. Ingressos subvenció resolució d'ajudes.
e.2. Ingressos cofinançament usuari.
e.3 Altres ingressos.
f) Pressupost de gastos.
f.1. Gastos de personal.
f.2. Gastos generals.
g) Relació de torns d'estades vacacionals.
En l'annex II s'especifica l'estructura a desenrotllar pel projecte explicatiu dels programes d'estades vacacionals sol·licitades.
6.1.3. Sol·licituds omplides de les persones amb discapacitat intel·lectual o amb paràlisi cerebral infantil (annex III) i document d'autobaremació firmat, segellat i baremat (annex IV); en cas de no estar ben omplit, de no presentar-se la documentació acreditativa de la baremació o no presentar-se el mateix document, es considerarà que la puntuació de la baremació és zero. No serà preceptiva per l'IVAS la sol·licitud de documentació justificativa de l'annex IV.
Documentació a adjuntar amb l'annex III:
a) Autorització expressa a l'IVAS, inclosa en l'annex III, per a accedir a les dades relatives a la identitat i direcció dels interessats, per a fins relacionats amb la realització d'estades vacacionals.
No obstant això, si l'interessat no presta el seu consentiment o si es detecta alguna discordança amb les dades que ha facilitat, l'òrgan instructor li sol·licitarà que aporte els documents següents: fotocòpia del document nacional d'identitat (DNI), o bé del passaport o del número d'identificació d'estranger (NIE), segons siga procedent; certificat d'empadronament.
b) Fotocòpia del dictamen tècnic facultatiu en vigor.
c) En cas de ser tutelat de la Generalitat Valenciana: s'ha d'aportar omplit el certificat de la institució que l'acull (que s'hi adjunta com a annex V) o una interlocutòria judicial de nomenament del tutor.
d) En cas de ser persona desemparada en allotjament institucionalitzat: s'ha d'aportar omplit el certificat de la institució que l'acull (que s'hi adjunta com a annex VI).
e) En cas d'estar en situació d'orfandat absoluta: s'acreditarà per mitjà del cobrament de la pensió d'orfandat absoluta, aportant el certificat de defunció d'ambdós progenitors o aportant omplit el certificat de la institució (que s'hi adjunta com a annex VII).
En el supòsit previst que tots o algun dels documents d'este apartat, a fi d'aconseguir la simplificació administrativa, ja estiguen en poder de l'IVAS, sense haver patit cap modificació, l'entitat sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar en la sol·licitud i que no hagen transcorregut més de cinc anys des de la finalització de l'ajuda concedida. En els supòsits d'impossibilitat material d'obtindre el document, l'IVAS podrà requerir al sol·licitant que el presente o, si no n'hi ha, que acredite per altres mitjans els requisits a què es referix el document.
6.2. Els requeriments a què es fa referència en este article, així com qualsevol altre que puga fer l'IVAS, podrà efectuar-se per fax o per correu electrònic al número de fax o a l'adreça indicada per l'entitat en el seu imprés de sol·licitud, sempre que quede constància de la recepció per aquell.
A més les entitats hauran de presentar per correu electrònic un arxiu d'Excel encriptat amb la relació dels participants en què conste: l'entitat en què sol·liciten l'ajuda, cognoms i nom de l'usuari, sexe, DNI, nom i cognoms del pare, tutor, domicili, localitat, codi postal, telèfon, data de naixement, centre a què acudixen els usuaris, tipus de minusvalidesa, torn en què es fa l'estada vacacional, recurs a què assistiran, si és tutelat, desemparat o orfe absolut, i puntuació en l'autobaremació, segons model remés per l'IVAS.
Article 7. Termini de presentació de sol·licituds
El termini de presentació de sol·licituds serà de 20 dies naturals, comptat a partir de l'endemà de la publicació d'esta resolució en el Diari Oficial de la Comunitat Valenciana.
Article 8. Lloc de presentació de sol·licituds
Les sol·licituds i la documentació annexa podran presentar-se en els registres de les oficines de l'IVAS indicades a continuació en horari de 09.00 a 14.00 hores, de dilluns a divendres:
- IVAS Alacant: avinguda de la Universitat d'Elx, 10. 32242 Elx (Alacant).
- IVAS Castelló: carrer Adoberies, 43. 12607 Castelló de la Plana.
- IVAS València: avinguda del Port, 108. 46844 València.
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'optar per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de certificar-la.
Article 9. Exclusions i incompatibilitats
1. No podran accedir a la condició de beneficiaris les persones o entitats en què concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no estiguen al corrent del pagament d'obligacions per reintegrament de subvencions que, si és el cas, se'ls hagueren exigit.
2. No podran accedir a la condició de beneficiaris aquelles entitats que hagueren rebut subvenció per al mateix projecte per qualsevol altra entitat pública. No podran accedir a la condició de beneficiaris aquelles entitats que programen la realització de les estades vacacionals en el seu recurs habitual o seu.
Article 10. Obligacions dels beneficiaris
Sense perjuí de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, per a ser perceptor de la subvenció, les entitats beneficiàries estan obligades de forma específica a:
a) Ingressar l'import total de les percepcions que generen el programa d'estades vacacionals finançat, tant en concepte d'ajuda, com d'aportació dels usuaris o participants, en un compte bancari.
b) Fer l'activitat subvencionada en la forma, les condicions i el termini establits en el projecte explicatiu presentat i subvencionat.
c) Fer l'activitat subvencionada en un recurs vacacional diferent del centre o recurs habitual, en la forma, les condicions i el termini establits en el projecte explicatiu presentat i subvencionat.
d) Actualitzar qualsevol documentació presentada que haja patit alguna modificació.
e) Tindre subscrites i vigents, fins a la finalització del període de l'activitat vacacional de les ajudes, les pòlisses d'assegurança d'accidents i de responsabilitat civil a favor de les persones que participen en el programa subvencionat (voluntaris i usuaris), que cobrisquen, si és el cas, els sinistres que puguen patir i els que es causen a tercers en l'exercici de les activitats encomanades, amb una cobertura mínima de sis-cents mil euros (600.000,00 €) per sinistre i de dotze mil euros (12.000,00 €) en l'assegurança d'accidents.
En la pòlissa hauran de constar clarament el lloc del recurs, les dates i el número i la cobertura d'usuaris i voluntaris coberts. L'entitat ha de presentar esta pòlissa en l'IVAS cinc dies abans de l'inici de les estades vacacionals.
f) Complir amb les obligacions formals de documentació exigides en esta resolució.
g) Respondre de la veracitat dels documents aportats i en general de la informació facilitada.
h) Presentar una memòria justificativa per l'entitat objecte de subvenció, a la finalització d'este i, en tot cas, abans del 15 d'octubre de 2013, segons s'especifica en l'article 12.
Article 11. Gastos subvencionables
Es consideren gastos subvencionables els gastos de personal i generals per a la realització del programa d'estades vacacionals, que s'hauran d'acreditar en els termes que preveu l'article 30.4 de la Llei 38/2003, de 17 de novembre, General de Subvencions.
1. Gastos de personal: nòmines i assegurances socials.
2. Gastos generals: compensació econòmica per gastos ocasionats en l'exercici de l'activitat al voluntari, contractació d'instal·lacions; alimentació; transport; material fungible; activitats d'oci; assegurances contractades per a l'exercici de l'activitat; telefònics i de correu (màxim 60 euros per torn); formació del voluntariat.
Tots estos gastos seran subvencionables, sempre que no hagen sigut subvencionats per una altra ajuda pública.
La duració de l'activitat serà d'un màxim de deu dies (nou nits). En cas de sol·licitar un període inferior, l'IVAS hi aplicarà el càlcul proporcional corresponent.
La quantia màxima que l'IVAS reemborsarà a cada entitat es correspondrà amb el barem següent:
- Per cada usuari de l'opció A, relacionada en l'apartat 2 de l'article 1 d'esta resolució, dos-cents huitanta euros (280,00 €/plaça).
- Per a cada usuari de l'opció B i C, quatre-cents trenta-cinc euros (435,00 €/plaça).
La contribució als gastos de personal de cada estada vacacional per part de l'IVAS serà a raó de 23,00 €/plaça per estada vacacional de 10 dies, en concepte de coordinador o personal tècnic contractat; en cas d'estada vacacional inferior a 10 dies, s'abonarà la part proporcional del gasto.
No obstant això, la quota mínima de participació que rebran les entitats sol·licitants dels pares o representants legals dels participants en les seues estades vacacionals no podrà ser inferior a trenta euros (30,00 €) i la quota màxima de participació que rebran les entitats sol·licitants dels pares o representants legals dels participants en les seues estades vacacionals no podrà superar els tres-cents euros (300,00 €).
La contribució econòmica de l'IVAS a la promoció del programa d'estades vacacionals que organitzen les entitats, queda condicionada a la realització de l'activitat per al nombre de places previstes inicialment. Per al cas que finalment fóra menor el nombre de places, la contribució de l'IVAS també seria proporcional al nombre final de places ocupades.
En el cas que l'import dels gastos del programa d'estades vacacionals excedisquen la quantia aportada per l'IVAS més l'aportació dels pares i/o representants dels participants, serà l'entitat organitzadora la que assumirà al seu càrrec este excés.
Article 12. Justificació de la subvenció
1. La justificació de les estades vacacionals objecte d'esta resolució es farà amb una memòria explicativa i justificativa que comprendrà els punts següents:
a) Breu descripció de les activitats realitzades.
b) Avaluació d'objectius.
c) Personal de l'activitat (voluntari i laboral).
d) Incidències.
e) Memòria d'ingressos totals de l'entitat.
e.1. Ingressos subvenció resolució d'ajudes.
e.2. Ingressos cofinançament usuari.
e.3. Altres ingressos.
f) Memòria de gastos aprovat segons resolució d'ajudes.
f.1. Gastos de personal.
f.2. Gastos generals.
f.3. Annex IX desglossament de gastos.
g) Resum dels participants (relació de places subvencionades, identificant, nom, cognoms, edat, opció A, B o C i justificant bancari de l'ingrés en què s'especifique el nom i cognoms de la persona beneficiària de l'ajuda, segellat pel banc, de les quotes de participació) i torns.
h) Assegurança de responsabilitat civil, i accidents originals de: les pòlisses completes, justificants de pagament i certificat emés per l'entitat asseguradora amb una relació de les persones beneficiàries. En l'assegurança d'accidents s'haurà d'especificar el lloc concret que cobrix l'activitat. En l'annex VIII s'especifica l'estructura a desenrotllar per la memòria explicativa i justificativa de la subvenció.
Esta memòria haurà de presentar-se davant de les oficines centrals de l'IVAS, situades a l'avinguda del Port, 108, de València. En el cas que la documentació s'envie per correu postal, la devolució dels documents originals serà a càrrec de l'entitat beneficiària de l'ajuda.
2. Documents originals acreditatius del gasto corresponent als gastos del personal que participa en la realització del programa, per mitjà dels justificants del pagament de nòmines i Seguretat Social de les quotes relatives a les cotitzacions socials dels treballadors.
3. Quan hi haja persones voluntàries que col·laboren en els programes, hauran de presentar-se el compromís de col·laboració del voluntari, degudament subscrit amb cada participant, i documents justificatius de la compensació econòmica pels gastos ocasionats en l'exercici de l'activitat, en què conste el nom de l'entitat i el nom, cognoms i DNI de la persona col·laboradora. Esta compensació econòmica haurà de fer-se a través d'un compte bancari, independentment de quin siga l'import. Així mateix, si hi haguera professionals col·laborant en els programes en virtut de contractes de prestació de servicis, hauran d'aportar-se les corresponents factures originals emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
4. Les factures presentades per a la justificació del programa d'estades vacacionals hauran de complir el que disposa el Reial Decret 1496/2003, de 28 de novembre, i la resta de normativa vigent.
5. Els pagaments s'acreditaran per mitjà d'originals de les pertinents factures o document de gratificació i només s'admetran si estan fets a través d'una entitat financera. Es justificaran amb la presentació del moviment bancari que acredite l'eixida efectiva dels fons o rebut del pagament de la factura firmat i segellat per l'empresa subministradora.
Als efectes de justificació es considerarà que el gasto subvencionat s'ha fet sempre que s'haja pagat totalment abans de la finalització del període de justificació.
S'exceptuen de les obligacions d'aportar la transferència o càrrec bancari, aquelles factures o càrrecs equivalents que no arriben a l'import de 100 euros.
L'obligació d'expedir factures únicament podrà suplir-se per mitjà de l'expedició de tiquet, sempre que l'import d'este no excedisca 20 euros/plaça, per 10 dies d'estada vacacional o part proporcional a falta d'això.
El fet de no presentar la justificació corresponent, o la insuficiència d'esta, podrà donar lloc a no considerar el gasto com a subvencionable i a una minoració o revocació de l'ajuda concedida, sense perjuí de la facultat de l'IVAS de demanar, a càrrec del beneficiari, tots els informes que siguen necessaris del programa subvencionat i recalcular en funció d'este la subvenció concedida.
6. La data dels justificants de gasto i de pagament haurà d'estar compresa entre el dia de presentació en el registre d'entrada de la sol·licitud d'ajuda i la data límit de justificació indicada en l'apartat següent, exceptuant els gastos de reserva d'instal·lacions i els gastos derivats dels cursos de formació del voluntariat, el pagament dels quals haurà d'estar comprés entre l'1 de gener d'enguany i la data màxima de justificació indicada en el punt següent.
7. La data màxima de justificació serà el 15 d'octubre de 2013.
8. L'ordenació del pagament de les subvencions que es regulen en esta resolució es farà amb caràcter general d'acord amb el que establix la Llei 11/2012, de 27 de desembre, de Pressupostos de la Generalitat per a l'exercici 2013, en l'article 35.1.c, en el paràgraf segon, en els termes següents:
a) A la concessió de la subvenció es podrà entregar el 60 per cent de la quantitat assignada.
b) El 40 per cent restant el farà efectiu l'IVAS quan es justifique correctament l'aportació i comprovació de la documentació justificativa de l'efectiva i correcta aplicació de l'import inicialment anticipat, d'acord amb allò que s'ha regulat en la Llei General de Subvencions.
Article 13. Avaluació de sol·licituds
1. Les ajudes es concediran seguint el règim de concurrència competitiva, per mitjà d'una comparació de les sol·licituds presentades en què s'aplicaran els criteris d'avaluació fixats en el document d'autobaremació, que figura en l'annex IV, i s'establirà una prelació en funció de la puntuació obtinguda, respectant els límits pressupostaris. En el cas que hi haja diversos usuaris amb una mateixa puntuació i esta coincidisca amb la nota de tall, es farà a un sorteig públic en què podran estar presents les entitats sol·licitants de l'ajuda.
2. Es constituirà una comissió d'avaluació que s'encarregarà de verificar la documentació presentada i baremar-la.
Esta comissió estarà composta per:
a) Cap de l'Àrea de Prestació del Servici de l'IVAS.
b) director de l'Àrea d'Integració Social i Laboral de l'IVAS.
c) Tècnic de l'Àrea de Prestació del Servici de l'IVAS.
d) Tècnic de l'Àrea de Prestació del Servici de l'IVAS.
3. A la vista dels expedients, la comissió d'avaluació de les sol·licituds formularà una proposta de resolució, degudament motivada, que s'elevarà a la directora general.
Els criteris que ha de tindre en compte la comissió a l'hora d'avaluar els usuaris en una opció (A, B, i C de l'article 11, apartat 2) o una altra seran:
a) Edat de l'usuari sol·licitant.
b) El diagnòstic de la discapacitat principal.
Article 14. Esmena
Si la sol·licitud d'iniciació o els documents acompanyats no reunixen els requisits exigits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en esta resolució i en les altres normes d'aplicació, la persona interessada serà requerida perquè, en un termini de deu dies, esmene les faltes o acompanye els documents preceptius, amb indicació que, si no ho fa així, es considerarà que ha desistit de la seua petició, després d'una resolució que ha de dictar-se en els termes que preveu l'article 42 de l'esmentada llei.
Article 15. Resolució de l'expedient
1. La competència per a resoldre'l correspon a la directora general de l'IVAS, per delegació de la presidenta de l'IVAS.
2. El termini màxim per a tramitar i notificar les resolucions per a la concessió d'ajudes serà fins al dia 20 de juny de 2013.
3. Transcorregut el termini establit sense haver-se dictat i notificat una resolució expressa, ha de considerar-se desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
4. Sense perjuí del que disposa el paràgraf anterior, el sentit desestimatori del silenci administratiu no vincularà l'IVAS quan es dicte una resolució expressa posterior al venciment del termini, d'acord amb el que establixen els articles 42.1 i 43.3.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Quan es desestimen totalment o parcialment sol·licituds per falta de consignació pressupostària i si, després de la finalització del termini de resolució, s'incrementen els crèdits destinats a finançar estes ajudes, podrà resoldre's en atenció al crèdit disponible, a la vista de la valoració efectuada inicialment.
6. Així mateix, si algun dels beneficiaris renuncia a l'ajuda, l'IVAS acordarà, sense necessitat d'una nova convocatòria, la concessió d'ajudes al sol·licitant o sol·licitants següents a aquell en resolució de la seua puntuació, sempre que amb la renúncia per part d'algun dels beneficiaris s'haja alliberat crèdit suficient per a atendre almenys una de les sol·licituds denegades.
Article 16. Revocació
1. La directora general de l'IVAS, per delegació, podrà resoldre deixant sense efecte o, si és el cas, minorant l'import de la quantitat resolta, quan hi concórreguen les causes previstes en els articles 36 i 37 de la Llei 38/2003, de 17 de novembre, General de Subvencions.
2. El procediment s'iniciarà d'ofici, o a petició raonada de les direccions territorials de Benestar Social, d'altres òrgans que tinguen atribuïda competència en la matèria, del Servici d'Intervenció de la Conselleria de Benestar Social o com a conseqüència de denúncia.
3. La tramitació del procediment garantirà l'audiència a l'interessat.
4. El termini màxim per a resoldre i notificar la resolució procedent serà de de dos mesos a comptar de l'inici de l'expedient de desistiment sense efectes o de minoració.
5. La resolució d'este procediment posarà fi a la via administrativa.
Article 17. Causes de reintegrament
Serà procedent la devolució íntegra de les quantitats percebudes d'acord amb el que preveu l'article 37 de la Llei General de Subvencions.
Article 18. Privacitat i protecció de dades
Els beneficiaris, en el marc d'esta resolució, s'obliguen a complir les disposicions legals vigents en matèria de protecció de dades de caràcter personal que li siguen aplicables, en particular, la Llei Orgànica 15/1999, de 13 de desembre, de Protecció de Dades de Caràcter Personal, i el reglament que la desplega, aprovat pel Reial Decret 1720/2007, de 21 de desembre. En especial, els beneficiaris que hagen de demanar, tractar i/o comunicar dades de caràcter personal de tercers a la Conselleria de Benestar Social, l'IVAS i/o a altres tercers relacionats amb l'objecte d'esta resolució, hauran de respectar els principis i les obligacions de la citada normativa, entre altres, el deure d'informació i consentiment previ dels afectats per a la recollida, el tractament i la cessió de les seues dades personals, en els casos en què així resulte preceptiu, de conformitat amb el que disposa la normativa precitada.
Les dades personals requerides als beneficiaris i sol·licitants són necessàries per a gestionar la sol·licitud, la tramitació i, si és el cas, la concessió d'estes ajudes, i les gestionarà l'entitat que les concedix amb esta finalitat, en el marc de les funcions pròpies que té atribuïdes i en l'exercici de les seues competències.
Article 19. Recursos
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra esta resolució, que posa fi a la via administrativa, es pot interposar potestativament un recurs de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:
1. El recurs de reposició s'ha d'interposar davant de la presidenta de l'IVAS en el termini d'un mes, a comptar de l'endemà de la publicació en el Diari Oficial de la Comunitat Valenciana.
2. El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació en el Diari Oficial de la Comunitat Valenciana o a partir de l'endemà del dia en què es notifique la resolució expressa del recurs de reposició o en què este haja d'entendre's presumptament desestimat.
DISPOSICIONS FINALS
Primera. Desplegament
Es delega en la directora general de l'IVAS la facultat de concedir les ajudes per a la realització de programes d'estades vacacionals per a persones amb discapacitat intel·lectual o paràlisi cerebral infantil, amb edats a partir dels 8 anys, i se l'autoritza perquè dicte les resolucions necessàries per al desplegament i l'execució d'esta resolució.
Així mateix, es delega en la directora general de l'IVAS la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies, quan les circumstàncies ho aconsellen per al desplegament i l'execució d'esta resolució, de conformitat amb l'article 49 de Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú (BOE 285, 27.11.1992).
Segona. Entrada en vigor
Esta resolució entrarà en vigor el mateix dia de la publicació en el Diari Oficial de la Comunitat Valenciana.
València, 20 de maig de 2013.- La presidenta de l'Institut Valencià d'Acció Social: Asunción Sánchez Zaplana.